Source: https://www.epi.sk/zz/1959-65
Timestamp: 2019-08-19 22:40:36+00:00
Document Index: 6496860

Matched Legal Cases: ['§ 12', '§ 10', '§ 1', '§ 3', '§ 3', '§ 5']

65/1959 Zb. Nariadenie o novej organizácii plemenárskej služby | Aktuálne znenie
Hľadaj v 65/1959 ×
65/1959 Zb.
Nariadenie vlády č. 65/1959 Zb.Nariadenie o novej organizácii plemenárskej služby
Čiastka 30/1959
Platnosť od 30.10.1959 do31.12.1972
Účinnosť od 30.10.1959 do31.12.1972
§ 12 - Zrušujú sa
Aktuálne znenie 30.10.1959 - 31.12.1972
z 30. septembra 1959
o novej organizácii plemenárskej služby
Vláda Československej republiky nariaďuje so súhlasom prezidenta republiky podľa § 10 ods. 1 a 2 zákona č. 63/1958 Zb. o druhom päťročnom pláne rozvoja národného hospodárstva Československej republiky:
V záujme zvýšenia ekonomickej účinnosti riadenia plemenárskej práce a zlepšenia jej vykonávania a v záujme rozvoja živočíšnej výroby sa nanovo upravuje organizácia plemenárskej služby pre chov hospodárskych zvierat.
(1) Zriaďujú sa Štátna plemenárska správa v Prahe a Štátna plemenárska správa v Bratislave.
(2) Štátna plemenárska správa v Prahe je rozpočtovou organizáciou podriadenou Ministerstvu pôdohospodárstva, Štátna plemenárska správa v Bratislave je rozpočtovou organizáciou podriadenou Povereníctvu pôdohospodárstva.
(3) Na čele Štátnej plemenárskej správy v Prahe je riaditeľ, ktorého vymenúva a odvoláva minister pôdohospodárstva; na čele Štátnej plemenárskej správy v Bratislave je riaditeľ, ktorého vymenúva a odvoláva povereník pôdohospodárstva.
Štátnym plemenárskym správam sú priamo podriadené:
a) krajské správy štátnych plemenárskych staníc (ďalej len „krajské správy“),
b) štátne ústavy pre chov koní (ďalej len „ústavy pre chov koní“),
c) štátne závodištia,
d) vsádzkové dostihové kancelárie.
(1) Krajské správy sú rozpočtové organizácie s pôsobnosťou pre jeden alebo viac krajov; zriaďuje ich Ministerstvo pôdohospodárstva.
(2) Organizačnými zložkami krajskej správy sú pre jeden alebo viacej okresov štátne plemenárske stanice (ďalej len „plemenárske stanice“). V každom okrese má plemenárska stanica pobočku. Plemenárske stanice a ich pobočky zriaďuje krajská správa so súhlasom štátnej plemenárskej správy.
(3) Na čele krajskej správy je riaditeľ, ktorého vymenúva a odvoláva minister pôdohospodárstva.
(4) Vedúcich plemenárskych staníc a vedúcich pobočiek plemenárskych staníc vymenúva a odvoláva riaditeľ príslušnej krajskej správy.
(1) Ústavy pre chov koní sú rozpočtové organizácie; zriaďuje ich Ministerstvo pôdohospodárstva. Na čele ústavu pre chov koní je riaditeľ, ktorého vymenúva a odvoláva minister pôdohospodárstva.
(2) Štátne závodištia sú rozpočtové organizácie; ich hlavnou úlohou je usporadúvanie výkonnostných skúšok koní (dostihov). Štátne závodištia zriaďuje Ministerstvo pôdohospodárstva. Na čele štátneho závodišťa je riaditeľ, ktorého vymenúva a odvoláva riaditeľ štátnej plemenárskej správy.
(3) Vsádzkové dostihové kancelárie sú rozpočtové organizácie; ich úlohou je prijímanie vsádzok na výkonnostné skúšky koní (dostihy). Vsádzkové dostihové kancelárie zriaďuje Ministerstvo pôdohospodárstva v dohode s Ministerstvom financií. Na čele vsádzkovej dostihovej kancelárie je riaditeľ, ktorého vymenúva a odvoláva riaditeľ štátnej plemenárskej správy.
(1) Štátne plemenárske správy plnia najmä tieto úlohy:
1. zabezpečujú plnenie štátneho plemenárskeho plánu a vykonávanie plemenárskych opatrení;
2. riadia kontrolu zvyšovania úžitkovosti hospodárskych zvierat a dohliadajú na jej vykonávanie;
3. organizujú bonitáciu plemenných zvierat;
4. riadia insemináciu a dohliadajú na jej vykonávanie;
5. zabezpečujú a organizujú rozvoj plemenárskych a chovateľských hospodárstiev;
6. majú v evidencii plemenné zvieratá zapísané do štátnych plemenných kníh a dbajú na všetkých stupňoch plemenárskej služby o riadne vedenie plemenárskej a inseminačnej evidencie;
7. plánujú, riadia a kontrolujú činnosť krajských správ, ústavov pre chov koní, štátnych závodíšť a vsádzkových dostihových kancelárií;
8. určia pripúšťacie obvody ústavov pre chov koní podľa plemien a plemenných skupín koní;
9. riadia vykonávanie výkonnostných skúšok koní;
10. zostavujú plán trhov na plemenné zvieratá, dohliadajú na ich vykonávanie a organizujú, prípadne usporadúvajú výstavy plemenných zvierat;
11. napomáhajú ústrednú (oblastnú) výberovú komisiu (§ 1 vl. nar. č. 7/1951 Zb. o organizácii a pôsobnosti výberových komisií) pri plnení jej úloh;
12. zostavujú návrh plánu dovozu a vývozu plemenných a chovných hospodárskych zvierat;
13. starajú sa o rozširovanie a praktické využívanie pokrokových vedeckých poznatkov v odbore plemenárstva a starajú sa o sústavné zvyšovanie úrovne poradenskej činnosti v plemenárstve;
14. zabezpečujú na všetkých stupňoch plemenárskej služby systematické vykonávanie účinných ekonomických i technických previerok a kontrol;
15. na všetkých stupňoch plemenárskej služby dbajú o prehlbovanie spolupráce s výkonnými orgánmi národných výborov pri riešení zásadných otázok plemenárskej práce.
(2) Štátna plemenárska správa v Prahe - okrem úloh uvedených v odseku 1 - zostavuje návrh štátneho plemenárskeho plánu pre celé územie štátu a predkladá ho na schválenie Ministerstvu pôdohospodárstva.
Krajské správy plnia najmä tieto úlohy:
1. podľa pokynov nadriadených zložiek zabezpečujú aktívnu účasť chovateľských rád na riadení a vykonávaní plemenárskych opatrení;
2. plánujú, riadia a kontrolujú činnosť plemenárskych staníc;
3. zabezpečujú vykonávanie inseminácie a obstarávajú pre ňu plemenníky;
4. zriaďujú odchovne plemenníkov pre insemináciu;
5. organizujú vykonávanie kontroly zvyšovania úžitkovosti hospodárskych zvierat, dozerajú na jej vykonávanie a spracúvajú výsledky tejto kontroly;
6. vyberajú a zapisujú plemenné zvieratá do plemenných kníh a vydávajú potvrdenia o pôvode;
7. schvaľujú pripárovacie plány;
8. uznávajú poľnohospodárske závody socialistického sektora za plemenárske a chovateľské hospodárstva a starajú sa o rozvoj týchto hospodárstiev;
9. usporadúvajú trhy na plemenné zvieratá, rozhodujú o pripustení týchto zvierat k trhu a v spolupráci s odbormi pôdohospodárstva rád krajských národných výborov usporadúvajú krajské výstavy a prehliadky hospodárskych zvierat;
10. schvaľujú na návrh plemenárskej stanice obvody plemenárskych zootechnikov a inseminačných technikov;
11. zriaďujú laboratóriá pre skúšanie mlieka na účely kontroly zvyšovania úžitkovosti;
12. zriaďujú so súhlasom štátnej plemenárskej správy ako svoje pracoviská revízne stanice úžitkovosti hydiny a stanice pre kontrolu výkrmnosti a jatočnej hodnoty ošípaných.
Plemenárske stanice plnia najmä tieto úlohy:
1. vykonávajú kontrolu zvyšovania úžitkovosti a podávajú krajskej správe návrhy na zápisy plemenných zvierat do krajských plemenných kníh;
2. poskytujú zootechnickú pomoc pri plnení výrobných úloh v plemenárskych a chovateľských hospodárstvach;
3. vykonávajú insemináciu a chovajú pre ňu plemenníky;
4. kontrolujú, či plemenice hovädzieho dobytka boli v určenom čase hlásené na insemináciu a vyšetrujú teľnosť plemeníc hovädzieho dobytka;
5. organizujú odchov plemenných zvierat a pomáhajú poľnohospodárskym závodom socialistického sektora pri vypracovaní plánu rozvoja plemenných chovov;
6. vypracúvajú pre svoj obvod návrhy plemenárskych opatrení (najmä plán zveľaďovania chovov hospodárskych zvierat a plán inseminácie) a návrhy pripárovacích plánov;
7. spolupracujú s krajskou správou pri vykonávaní trhov na plemenné zvieratá a prijímajú prihlášky chovateľov k týmto trhom;
8. organizujú v spolupráci s odbormi pôdohospodárstva rád okresných národných výborov okresné výstavy a prehliadky hospodárskych zvierat;
9. starajú sa o riadne vykonávanie plemenárskych opatrení v jednotlivých chovoch;
10. napomáhajú okresnú výberovú komisiu pri plnení jej úloh;
11. predkladajú krajskej správe návrhy na potvrdenie o pôvode;
12. zavádzajú pokrokové metódy v chove a odchove plemenných zvierat.
Ústavy pre chov koní plnia najmä tieto úlohy:
1. zostavujú pre svoj obvod návrhy plánov plemenitby koní a predkladajú ich na schválenie štátnej plemenárskej správe;
2. zabezpečujú produkciu plemenných žrebcov pre plemenitbu a produkciu kobýl na doplňovanie vlastného základného stáda;
3. odchovávajú plemenníky zo žrebčekov vlastnej produkcie i zo žrebčekov kúpených;
4. vykonávajú rozmiesťovanie žrebcov na pripúšťacie stanice za účelom pripúšťania kobýl z krajinského chovu;
5. vykonávajú vo svojom obvode zootechnickú službu v chove koní;
6. vyberajú a zapisujú plemenné kone do plemenných kníh.
Národné výbory a ich výkonné orgány napomáhajú štátne plemenárske správy a ostatné organizácie plemenárskej služby (§ 3) najmä pri riadení a vykonávaní plemenárskej práce, uplatňujú vplyv na ich činnosť, dozerajú na plnenie úloh v produkcii plemenných zvierat a v plemenitbe a inseminácii hospodárskych zvierat, schvaľujú plány plemenárskych opatrení plemenárskych staníc a kontrolujú ich plnenie.
Ministerstvo pôdohospodárstva vydá podrobnejšie predpisy o organizácii a pôsobnosti štátnych plemenárskych správ a ostatných organizácií plemenárskej služby (§ 3) a upraví aj spoluprácu a vzájomné vzťahy medzi týmito organizáciami a výkonnými orgánmi národných výborov.
1. vládne nariadenie č. 38/1955 Zb. o organizácii plemenárskej služby,
2. ustanovenie § 5 vládneho nariadenia č. 34/1958 Zb. o ďalších presunoch pôsobnosti a iných zjednodušeniach v štátnej správe,
3. vyhláška č. 147/1956 Ú. l. o plemenitbe koní.
Toto nariadenie nadobúda účinnosť dňom vyhlásenia; vykoná ho minister pôdohospodárstva v dohode so zúčastnenými členmi vlády.